**ΜΕΛΕΤΗ ΣΚΟΠΙΜΟΤΗΤΑΣ**

Εάν η σύνταξη μελέτης σκοπιμότητας απαιτείται υποχρεωτικά βάσει εθνικής νομοθεσίας, ακολουθούνται οι σχετικές οδηγίες. Διαφορετικά λαμβάνονται υπόψη τα κάτωθι:

Η Μελέτη Σκοπιμότητας είναι η ανάλυση ενός επιχειρησιακού προβλήματος ώστε να διαπιστώνεται αν αυτό μπορεί να επιλυθεί αποτελεσματικά.

Αποτελεί διαδικασία εντοπισμού προβλημάτων και ευκαιριών, στοχοθέτησης, εξεύρεσης κατάλληλων λύσεων καθώς και στάθμισης μειονεκτημάτων και πλεονεκτημάτων των διάφορων εναλλακτικών λύσεων. Η μελέτη θα πρέπει να λαμβάνει υπόψη τα εξής:

‐ Τις λειτουργικές πτυχές (θα έχει αποτέλεσμα)

‐ Τις οικονομικές πτυχές (κόστος και οφέλη)

‐ Τις τεχνικές πτυχές (μπορεί να κατασκευαστεί)

Τα αποτελέσματα της μελέτης καθορίζουν κατά πόσο η λύση είναι εφικτή και, κατά συνέπεια, αν θα πρέπει να υλοποιηθεί. Στο πλαίσιο αυτό πρέπει να αναλυθούν τα κάτωθι στάδια:

* Στρατηγικός σχεδιασμός: Συνοπτική περιγραφή του προβλήματος, των ευκαιριών και απαιτήσεων του προτεινόμενου έργου.
* Προσδιορισμός προβλήματος: Περιγραφή του προβλήματος ή των ευκαιριών λαμβάνοντας υπόψη το θεσμικό πλαίσιο του φορέα, την επιχειρησιακή του οργάνωση και τις διαδικασίες που θα απαιτηθούν (π.χ. νομοθετικό πλαίσιο, αδειοδοτήσεις, τεχνικές υπηρεσίες, κ.α.).
* Περιγραφή των παρεμβάσεων: Αναφορά στα κύρια επιχειρησιακά κίνητρα σχετικά με την ανάγκη υλοποίησης του συγκεκριμένου έργου, ανάλυση τεχνικών και διοικητικών απαιτήσεων και περιγραφή των μέσων και τρόπων επίλυσης του προβλήματος.
* Εκτίμηση Σκοπιμότητας: Αναλυτική περιγραφή της κάθε εναλλακτικής λύσης και εκτίμηση των επιπτώσεων. Επιλογή της προσφορότερης και αρτιότερης, τεχνικά, λύσης.
* Διαμόρφωση προτάσεων και προγραμματισμός προτεινόμενου έργου.